Kera bekantan

Kera bekantan (), bangkatan, bekantan, monyet belanda, orang belanda atau bayau (nama saintifik: Nasalis larvatus) merupakan spesies monyet tunggal dalam genus Nasalis. Ia mendiami pokok-pokok hutan hujan pulau Borneo.Stefan Loose Reiseführer Malaysia, Brunei und Singapore: mit Reiseatlas, By Renate Loose, Stefan Loose, Mischa Loose, Moritz Jacob 

Spesies monyet ini mudah dikenali kerana hidungnya yang begitu besar. Spesies ini hidup di samping orang utan dan lotong kelabu.

 Peristilahan 
Nama bangkatan () digunakan di Sabah dan Brunei. Nama bekantan ()  digunakan di Indonesia.

Nama bayau () digunakan di Sabah. 

Nama monyet belanda () digunakan di Sabah, nama orang belanda () digunakan di Sarawak. Dua-dua nama ini datang daripada orang tempatan menyamakannya dengan penjajah Belanda yang demikian besar perut dan hidungnya.

 Taksonomi 
Nama genus Nasalis diberikan daripada perkataan bahasa Latin nasus "hidung".

 Pemerian 

Bekantan merupakan antara spesies monyet terbesar yang berasal dari Asia. Besarnya hanya ditandingi oleh kera Tibet dan beberapa subspesies langur kelabu. Perbezaan ciri-ciri sesama jantinanya ketara sekali. Bekantan jantan mempunyai panjang kepala ke tubuh sebanyak  dan beratnya dalam , dengan berat maksimum diketahui sebanyak . Yang betina pula berukuran  dari kepala ke tubuh dan berberat , dengan jisim maksimum diketahui sebanyak .Primate Factsheets: Proboscis monkey (Nasalis larvatus) Taxonomy, Morphology, & Ecology. Up Close With Borneo Primates| Special Features. 

Bekantan mempunyai bulu yang tebal dan pelbagai warna. Bulu di belakang badannya berwarna jingga muda, perang kemerahan, perang kekuningan atau merah bata; manakala bulu perutnya berwarna kelabu muda, kekuningan, ataupun kekelabuan ke jingga muda. Mukanya merah muda kejinggaan. Bekantan jantan mempunyai alat kelamin merah dengan skrotum hitam. Kedua-dua jantina mempunyai perut buncit. Kebanyakan bekantan berjari renang.

 Hidung 
Kera jantan mempunyai hidung yang lebih besar daripada kera betina dengan ukuran yang boleh mencecah panjang , malah ia berjuntai lebih rendah daripada paras mulut. Sungguhpun demikian, hidung si betina juga agak besar bagi sesejenis primat.

 Kelakuan 

 Kelakuan sosial 
Monyet bekantan umumnya hidup secara berkawanan yang terdiri daripada seekor jantan dewasa, beberapa ekor betina dewasa bersama anak-anaknya.Bennett EL, Gombek F (1993) Proboscis monkeys of Borneo. Boonratana R. (1993) The ecology and behaviour of the proboscis monkey (Nasalis larvatus) in the lower Kinabatangan, Sabah.  Juga terdapat kelompok semua jantan. Sesetengah individu hidup secara tunggal, kebanyakannya jantan. Setiap kawanan monyet hidup dalam julat kediaman yang bertindan dengan satu sama lain dan kurang mengendahkan kewilayahan,Bennett EL, Gombek F (1993) Proboscis monkeys of Borneo. Boonratana R. (1993) The ecology and behaviour of the proboscis monkey (Nasalis larvatus) in the lower Kinabatangan, Sabah.  dalam masyarakat belah lakur di mana semua kawanan berhimpun di tapak tidur pada waktu malam.

Kawanan-kawanan bekantan juga membentuk ikatan longgar sesama sendiri iaitu sekejap bergabung dan sekejap berpecah untuk tujuan tertentu, dan adakalanya kawanan-kawanan juga bergabung untuk mengawan dan merapi.Bennett EL, Gombek F (1993) Proboscis monkeys of Borneo. Boonratana R. (1993) The ecology and behaviour of the proboscis monkey (Nasalis larvatus) in the lower Kinabatangan, Sabah.  Bekantan berhimpun dan bersiar sekawanan pada waktu siang, sedangkan individu hanya merapi dan bermain dengan ahli sekawanan sahaja.

Kawanan satu jantan biasanya terdiri daripada 9–19 ekor individu sedangkan ikatan boleh terbentuk daripada sebanyak 60 ekor.Bennett EL, Gombek F (1993) Proboscis monkeys of Borneo.  Kekasaran sesama bekantan juga berlaku tetapi jarang-jarang sekali ganas. Tuntasnya, ahli seikatan cukup bertoleransi dengan satu sama lain.

Terdapat tatatingkat penguasaan linear sesama betina.Boonratana R. (1993) The ecology and behaviour of the proboscis monkey (Nasalis larvatus) in the lower Kinabatangan, Sabah.  Bekantan jantan dalam kawanan satu jantan boleh kekal dalan kumpulannya selama enam ke lapan tahun. Nampaknya penghuni jantan bersilih ganti tanpa sebarang kekasaran. Bekantan jantan sebaik cukup umur meninggalkan kawanan kelahirannya untuk menyertai kawanan semua jantan.Bennett EL, Gombek F (1993) Proboscis monkeys of Borneo.   Sesetengah yang betina juga meninggalkan kawanan kelahiran untuk mengelakkan anaknya daripada dibunuh atau pembiakbakaan dalam, membendung perebutan makanan, atau menaiki status sosial.

 Pembiakan 
Bekantan betina menjadi matang seks pada umur lima tahun. Ia mengalami "kebengkakan seksual" yang mana alat kelaminnya menjadi kemerahan.  Di suatu tapak, pengawanan biasanya diadakan dalam bulan Februari ke November, manakala kelahiran berlaku dalam bulan Mac ke Mei. Persetubuhan biasanya diadakan selama kira-kira setengah minit,Boonratana R. (1993) The ecology and behaviour of the proboscis monkey (Nasalis larvatus) in the lower Kinabatangan, Sabah.   bila mana si jantan melekap di atas belakang si betina dengan mencekau buku lima atau dadanya.Boonratana R. (1993) The ecology and behaviour of the proboscis monkey (Nasalis larvatus) in the lower Kinabatangan, Sabah.  Kedua-dua jantina menggalakkan pengawanan tetapi tidak sentiasa berjaya.  Ketika memikat, kedua-dua jantina bermuncung muka. Selain itu, adakalanya si jantan bersuara dan si betina pula menayangkan punggung.Bennett EL, Gombek F (1993) Proboscis monkeys of Borneo.  Pasangan mengawan adakalanya diusik oleh bekantan yang "remaja" atau hampir dewasa. Bekantan juga boleh bertunggangan tanpa tujuan membiak, seperti untuk bermain atapun hubungan sama jantina. Tempoh bunting biasanya dalam 166–200 hari. Bekantan betina biasanya beranak pada waktu malam atau fajar. Kemudian ibu bekantan memakan urinya dan menjilat anaknya hingga bersih. Anak bekantan mula mengambil makanan pejal pada umur enam minggu dan bercerai susu pada umur tujuh bulan. Hidung bekantan jantan mula tumbuh dengan perlahan hinggalah umur dewasa. Ibu bekantan membenarkan ahli kawanan lain mendukung anak kecilnya.Boonratana R. (1993) The ecology and behaviour of the proboscis monkey (Nasalis larvatus) in the lower Kinabatangan, Sabah.  Apabila penghuni jantan diganti dalam kawanan satu jantan, maka anak bekantan berdepan dengan pembunuhan.

 Komunikasi 
Monyet bekantan dikenali dengan pelbagai ragam suaranya. Untuk menyampaikan khabar kawanan, si jantan mengeluarkan bunyi kericau. Juga terdapat bunyi kericau khas untuk menenteramkan anak. Bekantan jantan juga mengeluarkan teriakan untuk menandakan bahaya. Kedua-dua jantina mengeluarkan teriakan mengugut yang berbeza. Selain itu, bekantan betina dan muda juga mengeluarkan "teriakan betina" ketika marah. Terdapat bunyi kericauan, tempikan dan deraman dalam pertengkaran sesama bekantan. Bekantan juga bertengkar tanpa suara dengan menggoncang dahan, menayang gigi dan bertegak alat kelamin (bagi yang jantan).Boonratana R. (1993) The ecology and behaviour of the proboscis monkey (Nasalis larvatus) in the lower Kinabatangan, Sabah. 

 Ekologi 

 Taburan dan habitat 
Bekantan adalah endemik di pulau Borneo dan terdapat di ketiga-tiga negara yang berwilayah di pulau ini, iaitu Brunei, Indonesia, dan Malaysia. Ia paling umum dijumpai di kawasan pantai dan sepanjang sungai.Bennett EL, Gombek F (1993) Proboscis monkeys of Borneo.  Spesies ini terhad kepada habitat tanah rendah yang terdedah kepada pasang surut air. Ia paling gemar mendiami hutan dipterokarpa, bakau dan bersungai.Bennett EL, Gombek F (1993) Proboscis monkeys of Borneo.  Ia juga terdapat di hutan paya, paya bantut, hutan pokok getah, dusun getah, hutan bukit batu kapur, paya nipah, paya nibung, hutan paya tinggi, hutan rawa tropika dan cenuram curam. Spesies ini biasanya berdiam dalam lingkungan satu kilometer dari punca air. Bekantan mungkin merupakan antara primat yang paling giat dengan air malah pandai berenang, dengan keupayaan menyelam sejauh  ke dalam air. Ia diketahui berenang menyeberangi sungai. Selain itu, bekantan tertumpu pada kawasan dalam pokok, bergerak dengan keempat-empat kaki dan melompat. Ia juga diketahui terjun dari dahan ke dalam air.Boonratana R. (1993) The ecology and behaviour of the proboscis monkey (Nasalis larvatus) in the lower Kinabatangan, Sabah. 

 Pemakanan dan kegiatan 
Pemakanan bekantan umumnya terdiri daripada pengambilan daun dan buah-buahan secara bermusim.Boonratana R. (1993) The ecology and behaviour of the proboscis monkey (Nasalis larvatus) in the lower Kinabatangan, Sabah.  Ia juga sedikit sebanyak mengambil bunga, benih dan serangga sebagai makanan. Sekurang-kurangnya 55 jenis spesies tumbuhan dijadikan makanan bekantan, terutamanya rumpun jambu, bengku dan perupuk gunung". Daun muda digemari daripada daun masak, dan demikian juga buah muda daripada buah masak.Boonratana R. (1993) The ecology and behaviour of the proboscis monkey (Nasalis larvatus) in the lower Kinabatangan, Sabah.  Bekantan sebagai pemakan bermusim tertumpu kepada buah-buahan dari Januari hingga Mei dan beralih kepada daun dari Jun hingga Disember. Kawanan biasanya tidur di pokok-pokok bersebelahan. Individu pula cenderung tidur di tepi sebarang sungai yang berdekatan. Bekantan memulakan hari dengan mencari makanan, kemudian berehat di pedalaman. Amalan harian bekantan terdiri daripada berehat, bersiar-siar, menyuap dan menjaga keselamatan.Boonratana R. (1993) The ecology and behaviour of the proboscis monkey (Nasalis larvatus) in the lower Kinabatangan, Sabah.   Adakalanya ia mengunyah mamahan untuk melancarkan lagi penghadaman dan pengambilan makanan.  Pada waktu senja, bekantan kembali mencari makanan di tepi sungai. Antara pemangsa bekantan ialah buaya, harimau dahan, helang, biawak dan ular sawa. Bekantan menyeberangi sungai di alur sempit atau melompat pokok seboleh-bolehnya, barangkali untuk mengelak dari pemangsa.

 Status pemuliharaan 
Bekantan dinilai sebagai spesies Terancam dalam Senarai Merah IUCN dan tersenarai dalam Apendiks I CITES. Jumlah populasinya telah merosot sebanyak lebih daripada 50% dalam 36–40 tahun yang lalu pada tahun 2008 akibat kemusnahan habitat dan kegiatan memburu di sesetengah tempat. Malah populasinya berpecah-belah: populasi terbesar yang tinggal terdapat di Kalimantan; dan ada lagi sejumlah kecil di Sarawak, Brunei dan Sabah.

Bekantan dilindungi undang-undang di semua wilayah pulau Borneo. Di Malaysia, ia dilindungi oleh beberapa undang-undang temasuklah Akta Perlindungan Hidupan Liar 1972 (peringkat persekutuan), Ordinan Perlindungan Hidupan 1998 (Bab 26) di negeri Sarawak dan Enakmen Pemeliharaan Hidupan Liar 1997 di negeri Sabah. Di Indonesia, ia spesies "satwa yang dilindungi" di bawah undang-undangnya. Di Brunei, ia spesies dilindungi Akta Perlindungan Hidupan Liar 1981.

Ada 16 bidang kawasan terlindung untuk pemuliharaannya, iaitu Taman Nasional Danau Sentarum, Taman Nasional Gunung Palung, Cagar Alam Kendawangan, Taman Nasional Kutai, Hutan Lindung Lesan, Cagar Alam Muara Kaman, Cagar Mandor dan Taman Nasional Tanjung Puting di Indonesia; Taman Negara Bako, Hutan Simpan Gunung Pueh, Hutan Simpan Kabili-Sepilok, Taman Negara Klias, Rizab Hidupan Liar Kulamba, Santuari Hidupan Hilir Liar Kinabatangan, Santuari Hidupan Sungai Samunsam dan Hutan Rizab Ulu Segama di Malaysia.

 Taksonomi dan nama 
Monyet proboscis tergolong dalam subfamili Colobinae daripada kumpulan monyet Dunia Lama .Kedua-dua sub-spesies ialah: 

 N. l. larvatus (Wurmb, 1787) yang merupakan keseluruhan julat spesies
 N. l. orientalis (Chasen, 1940) terhad di kawasan timur laut Kalimantan

Walau bagaimanapun, perbezaan antara kedua-dua sub-spesies ini adalah kecil dan tidak semua pihak mengiktiraf N. l. orientalis . 

 Rujukan 

Pautan luar

 Sabah Negeri Di Bawah Bayu 
 Badak Sumbu Semakin Pupus Akibat Pemburuan
 Peningkatan kematian di kalangan haiwan Sabah yang terlindung 
Monyet Belanda di Labuk Bay, Jurnal Malaysia
 Bekantan, Primata Hidung Panjang dari Pulau Kalimantan , Zonalibur.com
 Bekantan (Nasalis larvatus) , Kementerian Lingkungan Hidup dan Kehutanan

 ARKive – images and movies of the Proboscis monkey (Nasalis larvatus) 
 Save the Proboscis Monkeys Petition and weblog with info on the rare, endangered species.


Kategori:Fauna di Asia Tenggara
Kategori:Spesies terancam Senarai Merah IUCN
Kategori:Colobinae
Kategori:Fauna di Indonesia
Kategori:Fauna di Malaysia